รัฐบาลไทย-ข่าวทำเนียบรัฐบาล-รองปลัดฯ ณัฏฐิญา นำทีม MIND เยี่ยมชมการดำเนินงานสวนอุตสาหกรรม 304 จ.ปราจีนบุรี ชูจุดเด่นด้วยระบบสาธารณูปโภคครบครัน ทั้งน้ำ ไฟ ถนน แรงงาน
วันพุธที่ 14 มิถุนายน 2566
14/06/2566
รองปลัดฯ ณัฏฐิญา นําทีม MIND เยี่ยมชมการดําเนินงานสวนอุตสาหกรรม 304 จ.ปราจีนบุรี ชูจุดเด่นด้วยระบบสาธารณูปโภคครบครัน ทั้งน้ํา ไฟ ถนน แรงงาน
รองปลัดกระทรวงอุตสาหกรรม ณัฏฐิญา นําทีม MIND เยี่ยมชมการดําเนินงานสวนอุตสาหกรรม 304 จ.ปราจีนบุรี ชูจุดเด่นด้วยระบบสาธารณูปโภคครบครัน ทั้งน้ํา ไฟ ถนน แรงงาน พร้อมระบบบําบัดน้ําเสียหลายชั้น เพื่อสร้างเมืองน่าอยู่คู่อุตสาหกรรม
วันที่ 12 มิถุนายน 2566 เวลา 09.00 น. นางสาวณัฏฐิญา เนตยสุภา รองปลัดกระทรวงอุตสาหกรรม (รปอ.) พร้อมด้วย นายวิษณุ ทับเที่ยง หัวหน้าผู้ตรวจราชการกระทรวงอุตสาหกรรม (หน.ผตร.อก.) นายเดชา จาตุธนานันท์ ผู้ตรวจราชการกระทรวงอุตสาหกรรม (ผตร.อก.) นางสาวณิรดา วิสุทธิชาติธาดา ผู้ช่วยปลัดกระทรวงอุตสาหกรรม (ชปอ.) นายวาที พีระวรานุพงศ์ รองอธิบดีกรมส่งเสริมอุตสาหกรรม (รสอ.) นายพัตทอง กิตติวัฒน์ อุตสาหกรรมจังหวัดปราจีนบุรี (อสจ.ปราจีนบุรี) และผู้บริหารจากหน่วยงานส่วนกลาง เยี่ยมชมการดําเนินงานภายในสวนอุตสาหกรรม 304 จังหวัดปราจีนบุรี โดยมีนายกิตติพันธ์ จิตต์เป็นธรรม ประธานเจ้าหน้าที่บริหาร บริษัท 304 อินดัสเตรียล ปาร์ค จํากัด ให้การต้อนรับ พร้อมรายงานการดําเนินงานของสวนอุตสาหกรรม 304
สวนอุตสาหกรรม 304 ตั้งขึ้นเมื่อปี 2537 ในตําบลท่าตูม อําเภอศรีมหาโพธิ จังหวัดปราจีนบุรี บนพื้นที่กว่า 12,500 ไร่ มีโรงงานประมาณ 140 โรงงาน โดยได้รับการสนับสนุนจากคณะกรรมการส่งเสริมการลงทุน (BOI) และการพัฒนาตามแนวคิดเมืองอุตสาหกรรมเชิงนิเวศ ภายในมีระบบสาธารณูปโภคครบครัน ทั้งโรงผลิตไฟฟ้าในพื้นที่ครอบคลุมโรงงานอุตสาหกรรมทั้งหมด ระบบการจัดการน้ําที่มีประสิทธิภาพ พร้อมอุปกรณ์กักเก็บน้ําขนาดใหญ่ สามารถจ่ายน้ําได้ไม่จํากัดแม้ในหน้าแล้ง พร้อมทั้งมีโรงกรองน้ํา 2 แห่ง สําหรับผลิตน้ําประปาได้ถึงวันละ 320,000 ลูกบาศก์เมตร นอกจากนี้ยังมีระบบบําบัดน้ําเสียและโรงบําบัดน้ําเสียที่มีประสิทธิภาพ ความจุ 175,800 ลูกบาศก์เมตรต่อวัน
ขณะที่โครงสร้างพื้นฐาน มีถนนสายหลักสร้างจากคอนกรีตเสริมเหล็กที่ได้มาตรฐาน 4 ช่องทาง และถนนสายรอง 2 ช่องทาง พร้อมระบบป้องกันน้ําท่วมด้วยท่อและรางระบายน้ําแบบ V-ditch หนึ่งในจุดเด่นที่สําคัญอีกประการคือคุณภาพดินที่เป็นตะกอนสีน้ําตาล ทําให้สามารถรองรับน้ําหนัก 20 - 40 ตันต่อเมตร และทนต่อน้ําหนักของอาคารหรือเครื่องจักรขนาดใหญ่ ส่วนในด้านระบบรักษาความปลอดภัยมีการติดตั้งกล้องวงจรปิด CCTV ทั่วโครงการ และมีพนักงานรักษาความปลอดภัยที่ประตูทางเข้าหลักและบริเวณจุดตัดต่าง ๆ รวมทั้งมีสถานีดับเพลิงภายในโครงการ พร้อมให้บริการ 24 ชั่วโมง
นอกจากนี้ ยังมีโรงงานสําเร็จรูปให้เช่าโดยการออกแบบอย่างพิถีพิถันด้วยวัสดุที่มีมาตรฐานสูง เพื่อการันตีว่าสามารถให้บริการโครงสร้างพื้นฐานและสาธารณูปโภคได้อย่างครบถ้วน อีกทั้งยังตั้งอยู่บนพื้นที่สูง ทําให้ปราศจากอุทกภัย ทําให้มั่นใจได้ว่าการเริ่มต้นดําเนินธุรกิจที่นี่จะเป็นไปอย่างราบรื่นและรวดเร็วด้วยต้นทุนต่ํากว่า
สําหรับแนวทางการบริหารจัดการน้ําเสียภายในสวนอุตสาหกรรม ทุกโรงงานมีระบบบําบัดน้ําก่อนปล่อยลงสู่ระบบบําบัดน้ําเสียส่วนรวม ซึงเป็นระบบบําบัดชีวภาพ โดยมีระบบต่างๆ ที่ใช้กํากับติดตาม เช่น การสุ่มตรวจคุณภาพน้ําทุกเดือน การใช้กล้อง CCTV พร้อมเครื่องตรวจสอบวัดคุณภาพน้ํารายงานผลแบบออนไลน์ตลอด 24 ชม. การแยกระบบแนวท่อน้ําเสียกับน้ําฝนเพื่อป้องกันไม่ให้น้ําเสียไหลลงสู่ท่อน้ําฝน โดยน้ําที่ผ่านระบบบําบัดน้ําเสียส่วนรวมทั้งหมดจะนําไปใช้ไปรดน้ําต้นไม้ภายในสวนอุตสาหกรรมโดยไม่มีการปล่อยออกสู่ภายนอก
ด้านกลไกการดูแลชุมชนโดยรอบสวนอุตสาหกรรมมีการจัดกิจกรรมชุมชนสัมพันธ์ตามเทศกาลต่าง ๆ อย่างต่อเนื่อง เช่น การมอบทุนการศึกษา การแพทย์สัญจร การสนับสนุนอุปกรณ์การเรียน การแจกหน้ากากอนามัยและเจลแอลกอฮอล์ให้กับชุมชนโดยรอบ การปลูกป่า การส่งเสริมชุมชนให้มีรายได้เพิ่มขึ้นด้วยการปลูกต้นยูคาลิปตัส โดยสนับสนุนต้นกล้า และจําหน่ายต้นกล้าในราคาต่ําพร้อมทั้งรับซื้อผลผลิตทั้งหมด และส่งเสริมอาชีพการทํากระเป๋าจากผักตบชวา​ให้แก่ชาวบ้านในชุมชน
นอกจากนี้ รปอ. ได้นําทีม MIND ตรวจสภาพน้ําบริเวณคลองรั้ง และคลองโสม ซึ่งเป็นคลองที่ตั้งอยู่บริเวณโดยรอบสวนอุตสาหกรรม 304 โอกาสนี้ รปอ. ได้เชิญบริษัท 304 อินดัสเตรียล ปาร์ค จํากัด เข้าร่วมโครงการอุตสาหกรรมรวมใจ จิตอาสา ดิน น้ํา ลม ไฟ เพื่อสํารวจตรวจสอบคุณภาพน้ําในคูคลองโดยรอบ พร้อมหาแนวทางป้องกันและแก้ไขให้สภาพน้ําอยู่ในสภาพดีตลอดไป เพื่อให้โรงงานกับชุมชนอยู่ร่วมกันอย่างเป็นมิตร สงบสุข และถ้อยทีถ้อยอาศัย นําไปสู่ "โรงงานรักชุมชน ชุมชนรักโรงงาน"